Title: NÁVRH NA VYSPORIADANIE POHĽADÁVKY SLOVENSKEJ REPUBLIKY PO SPLATNOSTI VOČI INDICKEJ REPUBLIKE
Author: MF_SR

Návrh na uzavretie Dohody medzi vládou Slovenskej republiky a vládou  Kambodžského kráľovstva o reštrukturalizácii a splatení dlhu 
Kambodžského kráľovstva voči Slovenskej republike

Trojstranné osobné rokovanie expertných delegácií Kambodžského  kráľovstva, Českej republiky a Slovenskej republiky sa uskutočnilo v Phnom-Penhe v dňoch 27.-29.marca 2000. Na rokovaní bol podpísaný dokument  “Minutes of Discussion between the Ministry of Economy and Finance of the Kingdom of Cambodia, the Ministry of Finance of the Czech Republic and the Ministry of Finance of the Slovak Republic” (“Zápisnica z  rokovania medzi Ministerstvom hospodárstva a financií Kambodžského kráľovstva, Ministerstvom financií Českej republiky a  Ministerstvom financií Slovenskej republiky”) dňa 29.marca 2000. Týmto dokumentom bola pohľadávka  Slovenskej republiky voči Kambodžskému kráľovstvu k 31.12.1999 po kompenzácii (t.j. po započítaní záväzku) vo výške 3.257.704,94 XCRK (clearingových rubľov Kambodže) uznaná, odsúhlasená, rozdelená medzi Slovenskú republiku a Českú republiku. Pohľadávka Slovenskej republiky voči Kambodžskému kráľovstvu k 31.12.1999 po kompenzácii a po prepočte bude konvertovaná na USD v celkovej výške 383.259,40 USD až po podpise Dohody medzi vládou Slovenskej republiky a vládou Kambodžského kráľovstva o reštrukturalizácii a splatení dlhu Kambodžského kráľovstva voči Slovenskej republike (v ďalšom texte len “Dohoda”), čo bude následne realizované po schválení tohto materiálu a prijatí uznesenia vlády Slovenskej republiky. 

Bankový protokol medzi Československou obchodnou bankou Praha, Banque du Commerce Exterieur du Cambodge a  Národnou bankou Slovenska bol podpísaný dňa 20.apríla 2000.

Poradný orgán ministra financií SR pre riešenie finančných otázok vyplývajúcich  z medzivládnych úverových dohôd prerokoval a schválil na svojom 61.zasadaní dňa 22.8.2000 materiál “Laos, Kambodža - návrh na využitie výsledkov zahraničnej pracovnej cesty”, spracovaný na základe výsledkov vyššie uvedeného rokovania.

Ministerstvo financií Slovenskej republiky obdržalo prostredníctvom Národnej banky Slovenska dňa 23.8.2000 a následne listom zo dňa 14.11.2000 informáciu Ministerstva hospodárstva a financií Kambodžského kráľovstva o prijatom rozhodnutí vlády Kambodžského kráľovstva k problematike pohľadávok a záväzku Slovenskej republiky voči Kambodžskému kráľovstvu.

Vláda Slovenskej republiky na svojom zasadaní dňa 11.10.2000 prerokovala materiál “Návrh na vysporiadanie pohľadávok a záväzku Slovenskej republiky voči Kambodžskému kráľovstvu” (obsahuje  komplexnú informáciu o pohľadávkach a záväzku Slovenskej republiky voči Kambodžskému kráľovstvu) a schválila ho uznesením číslo 816/2000, ktoré v bode B. obsahuje schválené podmienky pre vyrovnanie dlhu: 
- prepočet pohľadávky Slovenskej republiky voči Kambodžskému kráľovstvu k 31.12.1999 po kompenzácii (t.j. po započítaní záväzku vo výške 236.668,66 XCRK) vo výške 3.257.704,94 XCRK (prevoditeľných rubľov Kambodže) výmenným kurzom 8,5 XCRK = 1 USD na 383.259,40 USD, 
- realizácia vysporiadania pohľadávky  platbami v  USD podľa dohodnutého splátkového kalendára bezúročne, úrok z omeškania 4,5% v prípade omeškania platby o viac ako 30 dní, doba splatnosti 10 rokov od 31.10.2002 do 31.10.2011, každá splátka bude realizovaná 31.10. príslušného roku, 
- potvrdenie podmienok konverzie a vyrovnania dlhu “Dohodou o reštrukturalizácii dlhu uzavretou medzi vládou Kambodžského kráľovstva a vládou Slovenskej republiky”, v ktorej bude premietnutá výška úrokov. 

Splátky dlhu budú prevádzané Slovenskej republike na účet Národnej banky Slovenska v Citibank New York.

Príprava textu Dohody bola realizovaná korešpondenčným spôsobom medzi kompetentnými ministerstvami Slovenskej republiky a Kambodžského kráľovstva. 

Ministerstvo financií Slovenskej republiky predložilo na Ministerstvo hospodárstva a financií Kambodžského kráľovstva listom zo dňa 4.4.2001 návrh Dohody, spracovanej na základe stanoviska Úradu vlády Slovenskej republiky, Národnej banky Slovenska a Ministerstva zahraničných vecí Slovenskej republiky, v ktorej v  súlade s  uznesením vlády Slovenskej republiky stav pohľadávok a záväzku k 31.12.1999 bol zvýšený o úroky za rok 2000 (47.651,25 XCRK, v prepočte 5.606,03 USD) a za rok 2001 (47.651,25 XCRK, v prepočte 5.606,03 USD). Úroky za rok 2000 ku dňu 31.12.2000 sú uvádzané v mesačných výkazoch Národnej banky Slovenska od 1.1.2001 zasielaných na Ministerstvo financií Slovenskej republiky, na základe tejto skutočnosti boli o výšku úrokov za rok 2000 zvýšené štátne finančné aktíva. 

Ministerstvo financií Slovenskej republiky obdržalo: 
- dňa 4.6.2001 prostredníctvom Národnej banky Slovenska písomné vyjadrenie kambodžskej strany z 31.5.2001 o tom, že Dohoda bola kambodžskou vládou schválená, 
- dňa 5., 8. a 12.6.2001 požiadavku Ministerstva hospodárstva a financií Kambodžského kráľovstva, aby predmetom Dohody bolo vysporiadanie čiastky 383.259,40 USD dohodnutej na osobnom rokovaní dňa 29.3.2000 (poznámka: Ministerstvo financií Slovenskej republiky v zaslanom návrhu Dohody navrhlo vysporiadanie čiastky 394.471,46 USD, ktorá vychádzala zo stavu k 31.12.2001, t.j. vrátane úrokov za rok 2000 a 2001).

Veľvyslanec Slovenskej republiky so sídlom v  Bangkoku pán Tomášik v rámci odovzdávania poverovacích listín v Phnom-Penhe dňa  12.6.2001 osobne rokoval aj s ministrom financií Kambodžského kráľovstva, ktorý potvrdil záväzok Kambodžského kráľovstva splatiť sumu dohodnutú na osobnom rokovaní dňa 29.3.2000, čiže čiastku 383.259,40 USD.

Ministerstvo financií Slovenskej republiky oznámilo na Ministerstvo hospodárstva a financií Kambodžského kráľovstva listom z 18.7.2001, že na základe Dohody medzi vládou Slovenskej republiky a vládou  Kambodžského kráľovstva o  reštrukturalizácii a  splatení dlhu Kambodžského kráľovstva voči Slovenskej republike bude vysporiadaná pohľadávka kompenzovaná o  záväzok podľa stavu k 31.decembru 1999 po prepočte spolu vo výške 383.259,40 USD, pričom bude platiť pôvodne dohodnutý splátkový kalendár od 31.októbra 2002 do 31.októbra 2011. Ministerstvo financií Slovenskej republiky v uvedenom liste súčasne informovalo, že pred podpisom Dohody je potrebné požiadať vládu Slovenskej republiky o odsúhlasenie definitívneho textu Dohody a  o  súhlas s odpustením úrokov vypočítaných Národnou bankou Slovenska za rok 2000 vo výške 47.651,25 XCRK v prepočte 5.606,03 USD. Ministerstvo financií Slovenskej republiky súčasne požiadalo Ministerstvo hospodárstva a financií Kambodžského kráľovstva o urýchlené zaslanie písomného stanoviska, na základe ktorého pripraví Ministerstvo financií Slovenskej republiky príslušný materiál na rokovanie vlády Slovenskej republiky.  

Ministerstvo hospodárstva a financií Kambodžského kráľovstva predložilo na Minister- stvo financií Slovenskej republiky listom zo dňa 16.8.2001  doručeným dňa 23.8.2001 návrh definitívneho znenia Dohody, ktorý Ministerstvo financií Slovenskej republiky potvrdilo dňa 28.augusta 2001. Dohoda bude podpísaná v anglickom jazyku, jej úplné znenie “Agreement between the Government of the Slovak Republic and the Government of the Kingdom of Cambodia on the restructuring and settlement of the debt of the Kingdom of Cambodia towards the Slovak Republic” je v prílohovej časti materiálu.

Ministerstvo financií Slovenskej republiky navrhuje vláde Slovenskej republiky, aby splnomocnila veľvyslanca Slovenskej republiky v Thajskom kráľovstve na podpis Dohody.

Po podpise Dohody v zmysle jej článku 2 bod 2.3. sú povinné Národná banka Slovenska za slovenskú stranu a Banque du Commerce Exterieur du Cambodge za kambodžskú stranu v lehote do tridsaťpäť kalendárnych dní uzatvoriť “Bankovú  dohodu o  technickej realizácii Dohody medzi vládou Slovenskej republiky a vládou  Kambodžského kráľovstva o reštrukturalizácii a splatení dlhu Kambodžského kráľovstva voči Slovenskej republike”.

	Dohoda je predkladaná  v súlade s právnym  poriadkom  Slovenskej republiky. V štádiu prípravy bola viackrát konzultovaná s Ministerstvom zahraničných vecí Slovenskej republiky. Podľa článku 2 odsek 2 písm. b) Zásad vlády Slovenskej republiky pre oblasť medzinárodných zmlúv je predmetná Dohoda vládnou zmluvou a k jej uzatvoreniu sa nevyžaduje súhlas Národnej rady Slovenskej republiky. Ministerstvo financií Slovenskej republiky požiada Ministerstvo zahraničných Slovenskej republiky o uverejnenie oznámenia v  Zbierke zákonov Slovenskej republiky o nadobudnutí platnosti Dohody po jej podpise.